কবে 5G পরিষেবা চালু করবে BSNL? জানুন বড় আপডেট

ওয়েব ডেস্ক: ইতিমধ্যে জিও (Jio), এয়ারটেল (Airtel) এবং ভিআই (VI) ভারতে 5G পরিষেবা চালু করেছে। অপেক্ষা ছিল ভারতের রাষ্ট্রায়ত্ত টেলিকম সংস্থা বিএসএনএল (BSNL)-এর। এই সরকারি সংস্থা কবে 5G পরিষেবা চালু করবে, তা নিয়ে দীর্ঘদিন ধরেই গ্রাহকদের মধ্যে কৌতূহল রয়েছে। এবার এই বিষয়ে বড় ঘোষণা করলেন কেন্দ্রীয় টেলিকম মন্ত্রী জ্যোতিরাদিত্য সিন্ধিয়া (Jyotiraditya Scindia)।

কেন্দ্রীয় মন্ত্রী এই বিষয়ে জানিয়েছেন, বিএসএনএল নেটওয়ার্ক সম্প্রসারণের কাজ দ্রুতগতিতে এগিয়ে চলছে। ইতিমধ্যেই ৭৫ হাজারেরও বেশি নতুন 4G টাওয়ার চালু করা হয়েছে। তিনি আরও জানিয়েছেন যে, আগামী এক থেকে দু’মাসের মধ্যে আরও ১ লক্ষ 4G টাওয়ার স্থাপন করা হবে। এরপরই বিএসএনএল 5G পরিষেবা চালুর প্রস্তুতি নিতে শুরু করবে।

আরও পড়ুন: আচমকা বন্ধ ৯৯ লক্ষ হোয়াটসঅ্যাপ অ্যাকাউন্ট! কেন জানেন?

কেন্দ্রীয় মন্ত্রী জ্যোতিরাদিত্য সিন্ধিয়ার দেওয়া তথ্য অনুযায়ী, আগামী বছরের মে-জুন মাসের মধ্যে বিএসএনএলের মোট ১ লক্ষ 4G সাইট চালু হয়ে যাবে। এরপর 4G থেকে 5G-তে রূপান্তরের প্রক্রিয়া শুরু হবে। আগামী জুন থেকেই এই কাজ এগিয়ে নিয়ে যাওয়ার পরিকল্পনা রয়েছে।

টেলিকম মন্ত্রকের অফিসিয়াল এক্স হ্যান্ডেলে এই তথ্য শেয়ার করা হয়েছে। সরকারের পক্ষ থেকে বিএসএনএলের পরিকাঠামো উন্নয়নে বিশেষ গুরুত্ব দেওয়া হচ্ছে, যাতে দেশজুড়ে টেলিকম পরিষেবা আরও উন্নত করা যায়।

উল্লেখ্য, টেলিকম পরিকাঠামো উন্নয়নের জন্য গত বছর কেন্দ্রীয় সরকার বিএসএনএলের জন্য ৮০ হাজার কোটি টাকার বেশি বাজেট বরাদ্দ করেছিল। এই বিনিয়োগের পর নেটওয়ার্ক আপগ্রেডের কাজ দ্রুতগতিতে এগোচ্ছে। সংস্থাটি প্রায় ১৭ বছর পর লাভের মুখ দেখেছে। গত তিন মাসে বিএসএনএল মোট ২৬২ কোটি টাকা লাভ করেছে, যা বিএসএনএল-এর জন্য একটি বড় সাফল্য।